หวั่นป่วน!ธนาคารแจ้งปิดสาขา
ธนาคารละแวกใกล้เคียงสถานที่ชุมนุมย่านราชประสงค์ แจ้งปิดสาขา หลัง ศอฉ. เพิ่มมาตรการกดดันม็อบเย็นนี้
13 พ.ค. 2553

ธนาคารละแวกใกล้เคียงสถานที่ชุมนุมย่านราชประสงค์ แจ้งปิดสาขา หลัง ศอฉ. เพิ่มมาตรการกดดันม็อบเย็นนี้ 
ธนาคารกสิกรไทย แจ้งว่า ได้ประกาศปิดทำการ ในสาขาละแวก ถ.สีลม รวมทั้งสิ้น 10 สาขา ในเวลา 15.30 น. และ ได้มีคำสั่ง ถึงผู้บริหาร เพื่อแจ้งพนักงาน ที่ปฏิบัติงาน ใน สาขาสีลม หากทำงานเสร็จให้กลับบ้าน ในเวลา 15.30 น. และพรุ่งนี้(14พ.ค.)  ให้ย้ายไปปฏิบัติงาน ที่สาขาพหลโยธิน และแจ้งวัฒนะแทน 
ด้าน ธนาคารกรุงไทย แจ้งว่า จะปิดทำการในวันพรุ่งนี้ 4 สาขา ได้แก่ สาขาย่อยนครหลวงเพลินจิต ราชเทวี  จามจุรีสแควร์ และสยาม โดยขณะนี้ ได้สั่งปิดสาขาเร็วขึ้น 8 สาขา 
ธนาคารไทยพาณิชย์ แจ้งปิดสาขาแล้ว 27 สาขาในละแวกถนนชิดลม เพลินจิต ประตูน้ำและสุรวงศ์  โดยพรุ่งนี้จะรอดูสถานการณ์อีกครั้ง
ขณะที่ธนาคารกรุงเทพ ยืนยัน ยังไม่มีคำสั่งให้พนักงานกลับบ้านเร็วกว่ากำหนด โดยพิจารณาตามความเหมาะสมของสถานการณ์ และให้อำนาจแต่ละสาขา ตัดสินใจในการปิดสาขา โดยในวันพรุ่งนี้ จะต้องมีการประเมินอีกครั้ง